ओडिशा में कोरोना वायरस से संक्रमण के 1058 नए मामलों में 138 बच्चे
अधिकारी द्वारा दी गई जानकारी के मुताबिक, राज्य में पृथकवास केंद्रों से संक्रमण के 616 नए मामले सामने आए और बाकी 442 मामलो की जानकारी संक्रमित मरीजों के संपर्क में आए लोगों की जांच के बाद हुई।
भुवनेश्वर: ओडिशा में कोविड-19 के 1,058 नए मामले सामने आने के बाद रविवार को कुल संक्रमितों की संख्या बढ़कर 9,94,565 हो गई। डराने वाली बात यह है कि कोरोना वायरस से संक्रमित पाए गए इन नए मरीजों में 138 बच्चे हैं। एक स्वास्थ्य अधिकारी ने इस बारे में जानकारी देते हुए बताया कि कोरोना वायरस के संक्रमण से 64 और मरीजों की मौत के बाद मृतकों की संख्या बढ़कर 6,887 हो गई। राज्य का स्वास्थ्य विभाग कोविड-19 महामारी की तीसरी लहर की आशंका पर चुप्पी साधे है लेकिन अधिकारी ने कहा कि 138 बच्चों का संक्रमित पाया जाना चिंता का विषय है।खुर्दा जिले में सबसे ज्यादा 376 नए मामलेअधिकारी द्वारा दी गई जानकारी के मुताबिक, राज्य में पृथकवास केंद्रों से संक्रमण के 616 नए मामले सामने आए और बाकी 442 मामलो की जानकारी संक्रमित मरीजों के संपर्क में आए लोगों की जांच के बाद हुई। आंकड़ों के मुताबिक, राज्य में दैनिक संक्रमण दर 1.53 फीसदी है। अधिकारी ने बताया कि राज्य के खुर्दा जिले में संक्रमण के सबसे ज्यादा 376 मामले सामने आए हैं। भुवनेश्वर इसी जिले का हिस्सा है। उन्होंने बताया कि राज्य के 27 जिलों में संक्रमण के 100 से कम मामले सामने आए हैं। ओडिशा में अब तक 1.93 करोड़ लोगों को टीके की खुराक दी गई है।देश में सामने आए 36,083 नए मामलेइस बीच देश में संक्रमण के 36,083 नए मामले सामने आने के बाद देश में अब तक संक्रमित पाए गए लोगों की कुल संख्या बढ़कर 3,21,92,576 हो गई है। वहीं, 493 और संक्रमितों की मौत हो जाने के बाद कुल मृतक संख्या बढ़कर 4,31,225 हो गई है। रविवार सुबह 8 बजे तक के अद्यतन आंकड़ों के मुताबिक, देश में ऐक्टिव मामलों की संख्या कम होकर 3,85,336 हो गई है और यह संक्रमण के कुल मामलों का 1.20 प्रतिशत है। वहीं, देश का रिकवरी रेट 97.46 प्रतिशत है। आंकड़ों के मुताबिक, पिछले 24 घंटे में ऐक्टिव मामलों की संख्या में 2,337 मामलों की कमी आई है।